text: Læge nægter at vaccinere kvinder mod livmoderhalskræft
  15 december 2014 kl. 14.13
  En læge fra Fredericia nægter at vaccinere sine patienter mod livmoderhalskræft. Det skriver DR Trekanten. Han kalder vaccinen for noget giftigt stads. Uansvarligt og uetisk, mener Sundhedsstyrelsen.
  Læge Stig Gerdes fra Fredericia er holdt op med at vaccinere sine patienter med vaccinen Gardasil mod livmoderhalskræft.
  - De har indført en vaccine, der er så giftig, at den burde stoppes omgående, siger Stig Gerdes.
  Han holdt op med at vaccinere sine patienter mod livmoderhalskræft for mere end et år siden. Det skriver DR Trekanten.
  På det tidspunkt fortalte flere patienter nemlig om bivirkninger som lignede symptomer på blodpropper i hjertet og lungerne.
  Stig Gerdes mener, at patienterne får deres liv ødelagt af vaccinen.
  - De er stort set sengeliggende 24-7, og kan ikke følge skole eller arbejde, siger Fredericia-lægen.
  Men at lade helt være med at vaccinere mod livsmoderhalskræft, som Stig Gerdes gør det, er helt uansvarligt. Det siger Henrik Jensen, der er enhedschef i Sundhedsstyrelsen.
  - Når vi har en vaccine , der på sigt kan udrydde, eller stort set udrydde, denne her her sygdom, så vil det være fuldstændigt uansvarligt og uetisk ikke at bruge den, siger Henrik Jensen.
  Men det argument bider ikke på Stig Gerdes. Han vil under ingen omstændigheder vaccinere sine patienter mod livmoderhalskræft.
  - Det er noget giftigt stads, siger han.
  